SET บ่ายยืนบวก ติดตามตัวเลขเงินเฟ้อสหรัฐฯโบรกฯ เชียร์ “ซื้อ” BEAUTY ปัจจัยหนุนเพียบ
SET บ่ายยืนบวก - ติดตามตัวเลขเงินเฟ้อสหรัฐฯ ในวันที่ 17 พ.ย. พร้อมให้แนวรับ 1,475 จุด ส่วนแนวต้าน 1,490 จุด โบรกฯ เชียร์ “ซื้อ” BEAUTY ชูเป้า 15 บาท มองราคาที่ปรับลงมาจากการขายของผู้ถือหุ้นใหญ่ ไม่ได้ทำให้พื้นฐานเปลี่ยน และเป็นโอกาสในการเข้าซื้อ
16 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (16 พ.ย.) ปรับตัวขึ้น เช่นเดียวกับตลาดภูมิภาคที่ส่วนใหญ่อยู่ในแดนบวก รับแรงหนุนจากราคาน้ำมันที่ดีดตัวขึ้น ทำให้หุ้นในกลุ่มพลังงานขึ้นนำตลาดฯ นอกจากนี้สัญญาณทางเทคนิคเมื่อดัชนีฯไม่หลุด 1,460 จุด ทำให้มีแรงดีดตัวขึ้นได้ บ่ายนี้ตลาดฯคงจะยืนในแดนบวกได้ พร้อมให้แนวรับ 1,475 แนวต้าน 1,490 จุด
 
นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะอยู่ในแดนบวก เนื่องจากได้รับแรงหนุนจากราคาน้ำมันที่ปรับตัวขึ้น ทำให้หุ้นในกลุ่มพลังงานขึ้นนำตลาดฯในเช้านี้ นอกจากนี้ สัญญาณทางเทคนิคแสดงให้เห็นว่าเมื่อดัชนีฯไม่หลุดแนว 1,460 จุด ก็มีการดีดตัวขึ้นได้ อย่างไรก็ดีในวันที่ 17 พ.ย.นี้ให้ติดตามตัวเลขเงินเฟ้อของสหรัฐฯงวดเดือนต.ค. และจำนวนผู้ขอรับสวัสดิการว่างงานรายสัปดาห์ของสหรัฐฯ แนวโน้มการลงทุนในช่วงบ่ายนี้ ตลาดฯคงจะยืนในแดนบวกได้ พร้อมให้แนวรับ 1,475 จุด ส่วนแนวต้าน 1,490 จุด
 
บล.ธนชาตระบุในบทวิเคราะห์ (16 พ.ย.) ว่าSET ภาคเช้า ปรับสูงขึ้นตามตลาดหุ้นภูมิภาคตั้งแต่เปิดตลาด ผ่าน 1,480 จุดขึ้นมา เราคาดความผันผวนตลาดหุ้นโลกจะค่อยๆลดลง และมอง SET เริ่มสร้างฐาน เพื่อจะปรับตัวขึ้นต่อไป โดยจากค่าสถิติแล้ว มีโอกาส 70% ที่ SET จะให้ผลตอบแทนเป็นบวกนับตั้งแต่วันเลือกตั้งประธานาธิบดีสหรัฐฯ
ในขณะเดียวกัน แนะนำ “ซื้อ” BEAUTY โดยราคาที่ปรับลงมาจากการขายของผู้ถือหุ้นใหญ่ ไม่ได้ทำให้พื้นฐานเปลี่ยน และเป็นโอกาสในการเข้าซื้อ ด้วยเป้าหมายพื้นฐาน 15.0 บาท โดย1) ผลการดำเนินงานไตรมาส 3/59 ที่ 210 ล้านบาท +106% y-y และ +52% q-q ดีกว่าที่เราและตลาดคาด 2) ยอดขายสาขาเดิมเติบโตสูง +34.2% y-y ขณะที่การขยายตัวของสาขาใหม่ 8% เป็น 323 สาขา ในช่วง 12 เดือนที่ผ่านมา จะช่วยหนุนการเติบโตที่ดี 3) อัตรากำไร (Gross margin) ยังเป็นขาขึ้น ทำจุดสูงสุดใหม่ที่ 67.4% จากการประหยัดต่อขนาด 4) ผลการดำเนินงานไตรมาส 4/59มีแนวโน้มเติบโตต่อเนื่อง 5) ทางเทคนิค เป้าหมายระยะสั้นที่ 12.5/13.0 หรือถัดไปที่ 14.0 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
TRUE   มูลค่าการซื้อขาย 2,333.85 ล้านบาท ปิดที่   7.40 บาท เพิ่มขึ้น 0.30 บาท
PTT    มูลค่าการซื้อขาย 1,087.26 ล้านบาท ปิดที่ 343.00 บาท เพิ่มขึ้น 6.00 บาท
BANPU  มูลค่าการซื้อขาย 1,003.72 ล้านบาท ปิดที่  19.30 บาท เพิ่มขึ้น 0.30 บาท
BEAUTY มูลค่าการซื้อขาย   683.95 ล้านบาท ปิดที่  11.70 บาท ลดลง  0.50 บาท
DTAC   มูลค่าการซื้อขาย   627.54 ล้านบาท ปิดที่  34.75 บาท ลดลง  0.50 บาท